text: Vejle tabte dyneløftersag
  29 oktober 2010 kl. 15.48
  Vejle Kommune har tabt en dyneløftersag i det sociale nævn under statsforvaltningen.
  Kommunen tog pensionstillæg og boligydelse fra førtidspensionist Sussi Bjelkegaard, Give, der er enlig forsørger.
  Hun bor til leje på en landejendom, og på kvisten boede en mand. De havde hver sin lejekontrakt.
  En kommunal dyneløfter besøgte Sussi Bjelkegaard, og hun konstaterede, at de to lejere delte køkken, badeværelse og telefon.
  Kommunen fastslog, at de havde fælles økonomi. Derfor blev mandens indtægt lagt til grund for boligydelse og pensionstillæg.
  Sussi Bjelkegaard fik frataget alle ydelser ud over førtidspensionen på knap 6.000 kroner om måneden. Beløbet dækkede kun udgifterne til leje samt forbrug af el og vand.
  
  Intet økonomisk fællesskab
  Den afgørelse har det sociale nævn ophævet. Nævnet giver Sussi Bjelkegaard ret i, at hun ikke havde et økonomisk fællesskab med manden på kvisten.
  Sussi Bjelkegaard har fået de sociale ydelser tilbage, men nu sidder hun tilbage med en advokatregning.
  Og måske er sagen ikke slut.
  Kommunens chefjurist, Steen Jørgensen, vil anke den til den sociale ankestyrelse. Han mener, at afgørelsen gør det vanskeligt for kommunerne at bekæmpe socialt bedrageri.
  Ankestyrelsen bestemmer selv, om den vil tage sagen op.
  